
U ovom sažetku diplomskog rada iz po- 
dručja fundamentalne teologije, nastojat 
ćemo iznijeti najznačajnije elemente fun- 
damentalno-teološkog pristupa našeg teo- 
loga Đure Gračanina (1899.-1973.). 

Uvod 


U ovom sažetku diplomskog rada iz područ- 
ja fundamentalne teologije, nastojat ćemo 
iznijeti najznačajnije elemente fundamental- 
no-teološkog pristupa našeg teologa Đure 
Gračanina (1899.-1973.). Koncentrirat ćemo 
se na segmente razumijevanja objave i poj- 
ma vjerodostojnosti u njezinom utvrđivanju, 
u kontekstu tada aktualne i dominantne ne- 
oskolastičke teološke misli, također i uz mje- 
stimične relacije s obzirom na druge srodne 
autore i kasniji teološki razvoj. U uvodnom 
ćemo dijelu nastojati osvijetliti teološki am- 
bijent pretkoncilskog razdoblja s neoskola- 
stikom i tomizmom, izričajem kojega je i naš 
autor. Zatim ćemo obraditi odnos naravnogi 
nadnaravnog reda koji čini samu teološku srž 
pitanja objave. Potom ćemo prijeći na utvr- 
đivanje shvaćanja objave kod autora, u us- 
poredbi s ostalim, tada aktualnim i srodnim 
te kasnijim definicijama i pojmovima objave, 
a zatim obraditi pojam vjerodostojnosti i nje- 
gove kriterije koji služe u svrhu dokazivanja 
nadnaravne religije. Na kraju ćemo nastojati 
dati zaključak i vlastiti osvrt na cijelu obra- 
đenu tematiku. Glavni dijelovi bit će obra- 
đeni tako da ćemo najprije dati sažetak pozi- 
tivnog nauka, a potom se osvrnuti na kriva i 
različita shvaćanja uz potrebna pojašnjenja. 

1. Teološki ambijent pretkoncilskog razdo- 
blja - neoskolastika 


Pojam neoskolastike određujemo kao filo- 
zofsko-teološki smjer unutar Crkve koji se 
razvio počevši od prve polovice XIX. st., a 
bazira se na obnovi skolastičkog sustava fi- 
lozofije i teologije kao odgovora na aktualne 
prilike. Najvažniji poticaj za njezinu promo- 
ciju, i znak službenog crkvenog usvajanja, 
čini enciklika Lava XIII. ,,Aeterni Patris“ 
(1879. god.), uz osnivanje rimske Akademije 
sv. Tome i Instituta za filozofiju u Louvainu.! 
Uz neoskolastiku kao srodni pojam koristi 
se neotomizam, upućujući snažnije na sre- 
dišnju ulogu teologije sv. Tome Akvinskog, 
kao sinteze Aristotelove i Augustinovog mi- 
sli", no ipak se uzima da se tu radi o užem 
značenju stoga za označeni pojam valja radi- 
je preferirati prethodni izraz?. 


Osim što je cilj neoskolastike bio ponovno 
oživljavanje skolastičke filozofije i teologi- 
je, s eminentnom ulogom tomizma, ipak ga 
se ne smije shvatiti u smislu ograničenja na 
puko ponavljanje; naprotiv, prvenstveni cilj 
bio je suočavanje s modernim znanstvenim 
prilikama i obrazlaganje vjerodostojnosti 
kršćanstva u tom kontekstu. U tom smislu 
suvremeni elementi koji su uvaženi tiču se 


! Usp. Andrea PARIS, Neoskolastika, u: Teološki 
enciklopedijski rječnik, Kršćanska sadašnjost, 
Zagreb, 2009., 727.-728. 

? Usp. Michael GLAZIER, Skolastika, u: Su- 
vremena katolička enciklopedija, IV. sv., Split, 
2005.,114.-115. 

* Usp. Neo-Scholasticism, u: Catholic En- 


cyclopedia, 1917. (http://www.newadvent.org/ 
cathen/10746a.htm) 


novih _prirodoznanstvenih,  kozmoloških 
spoznaja, kao i filozofskih ideja koje su na- 
stale na tom temelju, zatim kritičko suoča- 
vanje sa suvremenim filozofskim idejama 
nasuprot jednostavno povijesnog srednje- 
vjekovnog pristupa, obnovljeno oblikovanje 
filozofije znanosti na temelju novih spozna- 
ja, novi metodološki pristup u obrađivanju 
materije itd.* 


1. 1. Razlike i specifičnosti u odnosu na 
kasniji razvoj 


Prema načelu prilagodbe govora suvreme- 
nim prilikama i potrebama, koje je kako re- 
kosmo na određeni način nesumnjivo bilo 
prisutno u neoskolastici, sredinom XX. st. 
javlja se novi pokret unutar katoličke teologi- 
je nazvan “novom teologijom", koji obilježa- 
va nastojanje za novim shvaćanjem i imple- 
mentiranjem povijesnog teološkog mišljenja, 
uz usvajanje postavki suvremenih strujanja 
egzistencijalističke i fenomenološke škole“. 


Međusobne razlike prikazat ćemo s obzirom 
na teološku kritiku koja se postavlja iz novih 
teoloških gibanja. Tu se neoskolastički model 
opisuje kao previše statičan, objektivistički i 
koncentriran na intelektualnu dimenziju te- 
ologije, dok ona egzistencijalna i subjektivna 
biva podređena i nedovoljno razmotrena. Po- 
vlače se ,stroge granice između Boga i čovje- 


“ Usp. Neo-Scholasticism 


* Usp. Frederic RAURELL, Nouvelle theologie, 
u: Teološki enciklopedijski rječnik, Kršćanska 
sadašnjost, Zagreb, 2009., 742. 


“Usp. R. B. WILLIAMS, Tomizam, u: Su- 
vremena katolička enciklopedija, IV. sv., Split, 
2005., 236.-237. 

ka, Crkve i svijeta, vjere i povijesti... naravi 
i milosti“. Isto tako, u duhovnosti razdvaja 
se Bog od svijeta, tijelo od duše, kontempla- 
cija od akcije, a život na ovom svijetu shvaća 
se kao stanica na putu za vječnost prema ko- 
joj vode sakramentiš. Nasuprot tome, nova 
teologija naglašava jedinstvo između ,,vre- 
menskog i vječnog, profanog i religioznog, 
svijeta i Boga, Crkve i povijesti'*, poziva- 
jući se na odnos između Kristove dvije na- 
ravi kao 'nepomiješanih i nerazdjeljenih'““. 


Neoskolastika u ovim kritikama vidi manj- 
kavu interpretaciju i ne prihvaća karakteri- 
zaciju prevelike odvojenosti svijeta i Boga, 
nego govori o uzvišenosti Boga nad svije- 
tom, nadnaravnog nad naravnim po uzoru 
na aristotelovski hilemorfizam u kojem Bog 
i duša bivaju shvaćena kao formalni princip 
i životni pokretač svijeta odnosno tijela, koji 
stoje kao materija u supstancijalnom jedin- 
stvu s formom. Tu se polazi od logičkog de- 
finiranja pojmova pri čemu se veća važnost 
pridaje specifičnom i razlikovnom elementu 
nasuprot onom općem i zajedničkom. Tako- 
đer, zahtjev za povratak patrističkim meto- 
dama koje uključuju praktično napuštanje 
kasnije skolastike, ocjenjuje se kao neoprav- 
dan s obzirom na to da raniji oci neka pitanja 
nisu riješili tako uspješno kao kasnija skola- 
stika, te se prokazuje kao akcija za proizvolj- 
no interpretiranje u svrhu opravdavanja pre- 
uzimanja ideja nastalih na temelju moderne 


7 Martin MAIER, Romero — učitelj duhovnos- 
ti, Kršćanska sadašnjost, Zagreb, Kršćanska 
sadašnjost, Zagreb, 2005., 77.-78. 

5 Usp. Isto. 

* Isto, 84. 

Usp. /sto, 78. 

filozofije. Prilagođavanje toj istoj, svjetovnoj 
filozofiji, kao način za približavanje poru- 
ke kršćanstva modernom čovjeku smatra 
se promašenim jer je upravo u toj filozofiji 
izvor spoznajnih ograničenja koja zahvaćaju 
modernog čovjeka. I zato rješenje treba tra- 
žiti u dosljednoj obnovi tomizma koji je kao 
vlastito crkveni filozofsko - teološki izričaj 
u pravom smislu riječi sposoban uzdići um 
i duh suvremenog čovjeka do ispravne spo- 
znaje Boga i objavljene religije." 


2. Odnos naravnog i nadnaravnog reda 
2.1. Određenje pojma naravi i nadnaravi 


Pođemo li od etimološkog određenja pojma 
naravi!?, sv. Toma Akvinski na temelju Ari- 
stotela pojam promatra u odnosu na izvor lat. 
nasci (gr. fyomai) - postati, roditi se, potjeca- 
ti. Iz tog prvotnog smisla riječ je prenesena 
i na princip tog rađanja, odnosno na bitnu 
značajku, “formu' bića u filozofskom znače- 
nju riječi. ,Narav se naziva trajna struktura 
nekog bivovanja, ukoliko je temelj i zadana 
norma njegovog djelovanja“.!? Odatle proi- 
zlazi, da je naravno nekoj stvari, sve ono što 
na bilo koji način naravi pripada, bilo sastavno, 
bilo posljedično, bilo zahtjevno. 


"Usp. David L. GREENSTOCK, Thomism 
and the New Theology, u: Thomist; a Speculative 
Quarterly Review, 13 (1950.), 567.-596. 


!" Usp. Đuro GRAČANIN, Vjerodostojnost na- 
dnaravno objavljene religije, 127.-128.; Đuro 
GRAČANIN, Odnošaji naravnog i nadnaravnog 
reda, u: Bogoslovska smotra, 24 (1936.) 2, 149. 
5 Narav, u: Karl RAHNER — Herbert VOR- 
GRIMLER, Teološki rječnik, UPT, Đakovo, 
339.-340. 

U analognom značenju, pojam naravi može 
se upotrebljavati i za oznaku biti materijal- 
nih stvari, ukoliko se i u njima nalazi neka 
supstancija, ili skup oznaka koje ih bitno ka- 
rakteriziraju. Također, ako li se pojam naravi 
uzme samo općenito kao oznaku za bit i ži- 
votni princip bilo kojeg bića, može se primi- 
jeniti ina potpuno duhovna bića, pa i samog 
Boga Stvoritelja. Tako pojam naravi može 
imati i transcendentno značenje, i sve u sve- 
mu vidimo da se radi o terminu vrlo širokih 
mogućnosti shvaćanja, te je stoga potrebno 
precizirati u kojem ga se smislu koristi'“. 


Pojam nadnaravnoga"?, najprije općenito go- 
voreći, obuhvaća sve ono što je iznad i izvan 
naravi, što je više od nje. S obzirom na ma- 
terijalno značenje naravi, to podrazumije- 
va sva viša bića, a posebno duhove, koji tu 
narav moću, djelovanjem i dostojanstvom 
nadilaze. Također, nadnaravnim možemo 
zvati uzrok koji nije podvrgnut naravnim 
zakonima, djelovanje koje nadilazi naravne 
sile, kao i naravno djelovanje koje ne nadilazi 
naraviali ga je stvarno proizveo neki nadna- 
ravni uzrok.“ Tako sve ono što nadilazi neku 


“4 Naročito crkveni oci koriste pojam naravi u 
različitim značenjima, kao npr. sv. Augustin s 
jedne strane u raspravi s manihejcima, a s druge 
protiv pelagijanaca (Usp. Đuro GRAČANIN, u: 
Bogoslovska smotra, 24 (1936.) 2, 150.). To će 
posebno važno biti uočiti u nastavku kada ćemo 
promatrati odnos naspram divergentnih, tada ak- 
tualnih shvaćanja s kojima se Gračanin suočavao 
i njihovih pokušaja tumačenja otaca. 

'5_Usp. Đuro GRAČANIN, Vjerodostojnost na- 
dnaravno objavljene religije, 129.-131. 

'4 Usp. Đuro GRAČANIN, Odnošaji naravnog 


i nadnaravnog reda, u: Bogoslovska smotra, 24 
(1936.) 2,, 150.-151. 


narav, ali ne i sve naravne sposobnosti na- 
ravi, naziva se relativno nadnaravnim (super- 
naturale secundum quid, praeternaturale). 
Ono pak što nadilazi bit, sile, sposobnosti, 
sklonosti, svojstva i zahtjeve svih stvorenih 
bića, naziva se apsolutno nadnaravnim (super- 
naturale simpliciter) - ono što bitno, posljedič- 
no ni zahtjevno ne pripada naravnom redu. Ovo 
je negativna definicija koja se odnosi na na- 
ravi red stvari, dok pozitivno promatrano, 
nadnarav određujemo ponajprije u strogom 
smislu s obzirom na Boga, kao ,Deus sub 
intima et propriissima ratione Deitatis“, pot- 
puno transcendentnog svemu stvorenome, a 
u drugome smislu kao dobra koje je Bog čo- 
vjeku preko Krista donio - milosti, čudesa, 
razna svojstva i osobine koje su plod Duha 
Svetoga. 


2. 2. Koncepcija međusobnih odnosa dvaju 
redova 


Iz svega dosad izloženog razabiremo kon- 
cept distinkcije naravnog i nadnaravnog kao 
dvaju izrazito različitih redova. Ovaj smisao 
podržava, i izražen je u konstituciji Prvog 
vatikanskog sabora Dei Filius'". S obzirom 
da je Bog tvorac obaju redova, između njih 
ne može biti nesklada. Oni se nalaze u me- 
đusobnom odnosu, upućeni jedan na dru- 
goga i između njih nužno mora postojati 
podređenost i sklad: naravni je podređen 
nadnaravnom, kao niži red višemu, ali ne 
nasilno, nego skladno, kao red koji biva usa- 
vršen prema onome koji usavršava. Uz isto- 
vremenu razliku, ova dva reda u konkretno- 
sti čine cjelinu, te ih stoga treba razlikovati, ali 

ih se ne smije odjeljivati. No unatoč toj uskoj 
sjedinjenosti dvaju redova, odlučno se ističe 
superiornost nadnaravnog nad naravnim redom. 
Odatle proizlazi najprije, da nadnaravni red 
premašuje subjektivnu moć bilo kojeg stvore- 
nog uma, što se dokazuje time, da on obu- 
hvaća tajne naravno nepristupačne ljudsko- 
me razumu. Zatim se ističe, da nadnaravni 
red premašuje zahtjeve bilo kojeg stvorenog 
uma - jer zahtjevi naravi proizlaze iz savr- 
šenstva ili cilja što ga narav dosiže, a taj cilj 
ili savršenstvo koji dosiže ljudska narav nije 
nadnaravnog, nego naravnog reda, te njezi- 
ni zahtjevi ne mogu biti nadnaravnog reda. 
Naposljetku, slijedi da između dvaju redova 
ne može postojati panteističko miješanje. 


Nakon filozofskog i logičkog obrazloženja 
o mogućnosti priopćenja božanskog života 
čovjeku", obrađuje se drugo pitanje, pristu- 
pačnosti nadnaravnog reda ljudskom biću, o 
čemu seraspravlja na temelju triju argumena- 
ta: jednom općenitom, tzv. potentia obedientia- 
lis kod stvorenih bića, i dva specifična čovje- 
ku kao razumnu biću: to su adekvatni predmet 
ljudskog uma i želja za spoznajom biti Božje. 
Pojam = ,potentia — obedientialis“ = ili 
pelevabilis“?" označuje mogućnost ili moć 
podložnosti i uzdignuća, koja je svojstvena 
svemu ograničenom što postoji, a po kojoj 
je kao takvo u stavu podložnosti prema vi- 
šem biću odnosno prema Bogu Stvoritelju, i 
na temelju koje može biti uzdignuto iznad 
sama sebe. Potentia ili moć kao takva dijeli 


'“ Usp. Đuro GRAČANIN, Vjerodostojnost na- 
dnaravno objavljene religije, 134.-135. 


Usp. Isto, 138.-140. 
2 Usp. Isto, 141.-143. 

se najprije na objektivnu - koja označuje puko 
neprotivljenje da se nešto zbude, i subjektiv- 
nu koja podrazumijeva sposobnost subjekta 
da nešto učini ili trpi. Subjektivna se pak 
dijeli na aktivnu — koja uključuje činjenje sa 
strane subjekta i pasivnu koja podrazumijeva 
moć trpjeti ili primiti. Pasivna se dalje dijeli 
na naravnu - koja je bitno i neposredno odre- 
đena za naravni čin ili predmet i u proporciji 
s njim, i naposljetku na potenciju obedientia- 
lis ili elevabilis - ona koja po sebi nije bitno i 
neposredno određena za takav naravni čin 
ili predmet, nego je u stavu iščekivanja pre- 
ma nekom faktoru više naravi, da je uzdigne 
prema nekom višem činu ili načinu bivstvo- 
vanja. Taj viši faktor može biti relativno nad- 
naravan - nadilazi određenu stvorenu na- 
rav, i apsolutno - koji nadilazi sve stvorene 
naravi, a to je sam Bog. Po svojoj temeljnoj 
strukturi potentia obedientialis je pasivna 
moć te kao takva u sebi nema nikakve pozi- 
tivne, odnosno zahtjevne dispozicije prema 
činu uzdignuća, nego samo stav podložno- 
sti i iščekivanja. U tom smislu se čovjeka 
uspoređuje s drvetom kao materijalom koje 
čini narav glazbala, ali po sebi za to nije za- 
htjevno određeno, nego samo po djelova- 
nju čobjeka koji ga u taj viši red može uz- 
dići. U istom odnosu stoji i čovjek naspram 
Bogu s obzirom na uzdignuće u nadnaravni 
red božanske inteligencije, ljubavi i života. 


Adekvatni predmet ljudskog uma“! odnosi 
se na spoznaju zbilje u čitavoj svojoj prostra- 
nosti, unutar čega je obuhvaćena i sama Bož- 
ja bit. Razlikujemo je od vlastitog predmeta 
našeg uma koji obuhvaća bit osjetnih stvari 


2" Usp. Isto, 143.-144. 

i podrazumijeva aktivnu moć razumijeva- 
nja, dok se adekvatni predmet uma odnosi 
na pasivnu sposobnost, i na dušu kao sliku 
Božju. Odatle također proizlazi mogućnost 
i pasivna predispozicija da naš um milošću 
Božjom bude uzdignut do nadnaravne spo- 
znaje biti Božje. 


Želja za spoznajom biti Božje? odnosi se 
na ljudsku volju. Pri određivanju ovog poj- 
ma skolastici prave distinkciju s obzirom na 
narav ljudske želje. Ona se najprije dijeli na 
nadnaravnu - koja proizlazi iz nadnaravnog 
načela (milosti) i dosiže objekt koji nadilazi 
razmjernost naravi, i naravnu, koja proizlazi 
iz naravnog načela i čiji je objekt proporcio- 
nalan naravi. Naravna želja dijela se na urođe- 
nu, koja uključuje sklonost naravi koja pret- 
hodi spoznaji nekog dobra, i pobuđenu, koja 
proizlazi iz spoznaje dobra. Ova se dijeli na 
nužnu i slobodnu, a slobodna na djelotvornu, 
te nedjelotvornu i uvjetnu želju. Tek ova poto- 
nja odnosi se na spoznaju biti Božje, gdje čo- 
vjekova želja u pravom smislu riječi podra- 
zumijeva slijeđenje naravne spoznaje, kojom 
čovjek želi gledati bit Božju ne kao tvorca 
nadnaravnog reda i pod vidom vlastitog bo- 
žanstva, nego kao Boga koji je jedinstven i 
tvorac naravi, i to uz mnoge nesavršenosti. 
Time se stvaraju pretpostavke za susret na- 
ravi i nadnaravi, pružajući ljudskoj naravi 
pojmovnu ulogu koja prema skolastičkom 
modelu proizlazi kao prikladna - ona nije 
nikako pozitivno sposobna za nadnaravni 
život, već isključivo pasivno, te joj nadnarav- 
ni život dolazi kao potpuno nezasluženi dar. 


2 Usp. Isto, 144.-147.; Đuro GRAČANIN, 
Odnošaji naravnog i nadnaravnog reda, u: Bo- 
goslovska smotra, 25 (1937.) 1, 41.-44. 


Naposljetku, postavlja se pitanje određenja 
ontološke povezanost naravi i nadnaravi, 
točke u kojoj nadnaravni život ulazi u narav- 
ni. Tu točku valja tražiti u strukturi ljudskog 
duha. Za sv. Augustina i Tomu, duša je, i to 
ne njezine moći (razum i volja), već sama 
njezina bit kao slike Božje, mjesto u kojem 
se božanski život spaja s ljudskim. Na tom 
mjestu Bog je, stvorivši dušu, ostavio svoj 
trag, te je u tom smislu ona (pasivno) pre- 
disponirana da primi božanski život.? Da bi 
se približila ta formulacija, skolastički autori 
donose dvije analogije.“ Prva je usporedba 
s odnosom između kreposti i moći kreposti. 
Sama krepost ima svoj temelj u moći krepo- 
sti, kao što nadnarav pretpostavlja narav. A 
sama krepost postaje formalni princip kre- 
posnih čina i u svojoj biti čini jedno biće s 
moći kreposti. Isto tako naša narav postaje 
pod utjecajem milosti iznutra transformira- 
na, tako da njezin život postaje božanskim 
životom, te narav i milost zajedno sačinjava- 
ju jedan isti život. Druga je usporedba sa ci- 
jepljenjem divljeg drveta. Spajanjem divljeg 
i plemenitog drveta, dijelovi plemenitog dr- 
veta transformiraju divlje sastojke, tako da 
drvo zadržava svoj entitet, ali biva preobra- 
ženo i oplemenjeno. Isto se događa i s ljud- 
skom naravi koju preobražava Božja milost, 
kao formalni princip, zadržavajući pritom 
temeljni, radikalni princip naravi. 


5 Usp. Isto, 390.-392. 

* Usp. Đuro GRAČANIN, Vjerodostojnost na- 
dnaravno objavljene religije, 149.-150.; Đuro 
GRAČANIN, Odnošaji naravnog i nadnaravnog 
reda, u: Bogoslovska smotra, 25 (1937.) 1, 45.- 
46. 

2.3. Razlike naspram “imanentizma' i 
njegova kritika 


Neoskolastički pristup kakav preuzima i 
razvija Gračanin dolazi u opreku naspram 
tada aktualnih novih teorija, zastupnika M. 
Blondela i E. Le Roya. Njihova filozofska po- 
lazišta Gračanin analizira u svojoj studiji o 
francuskom filozofu H. Bergsonu*, odakle 
utvrđuje njihov međusobni utjecaj i ukorije- 
njenost. Iz više relevantnih aspekata on pro- 
nalazi njihovu duboku povezanost sa struja- 
njima modernizma i imanentizma, te ih kao 
takve ocjenjuje neprihvatljivima za ulogu 
ispravne katoličke teologije.“ Ovdje ćemo 
navesti najznačajnije sporne točke i prigovo- 
re na njih iz neoskolastičke orijentacije. 


Osnovna pogreška uočava se u ideji duge 
tradicije, koja je zajednička prvim protestan- 
tima, M. Baju i jansenistima, a govori da u 
ljudskoj naravi postoji ne samo sposobnost 
i prikladnost za nadnaravni život, nego i 
istinski zahtjev za njim.? S obzirom na pri- 
stupačnost nadnaravnog života, modernisti 
postavljaju prigovor da, kad bi nadnaravni 
red neizmjerno nadilazio sile i zahtjeve naše 
naravi, tada bi naše uzdignuće u taj viši red 
bilo protivno sklonosti naše naravi, bilo bi 
nasilno. Tradicionalno shvaćanje naravi po 


5 Usp. Đuro GRAČANIN, Moderni filozof — 
branitelj kršćanstva 

2 Agnosticizam, imanentizam i evolucionizam 
tri su filozofske postavke modernizma koje u 
svojoj kritici prokazuje papa Pio X. u enciklici 
Pascendi. (Usp. Emmanuel DORONZO, The Sci- 
ence of Sacred Theology for Teachers - Revela- 
tion (II. sv.), 110.) 

Usp. Đuro GRAČANIN, Vjerodostojnost na- 
dnaravno objavljene religije, 135. 

njima pretpostavlja da između naravnog 
i nadnaravnog reda postoji prekid, da su 
nadnaravne istine nešto strano i izvana na- 
metnuto našem duhu.? Da bi se to otklonilo, 
predlažu da se izmijeni pojam naravi, koju 
bi se trebalo promatrati ne kao nešto stabil- 
no, nego kao nešto što se neprekidno razvija 
i što u sebi već sadržava klicu nadnaravnog 
života.? Stoga svaka istina da bi donijela ži- 
vot, treba u nama imati svoje korijenje, biti u 
nas usađena, odgovarati potrebi koju osjeća- 
mo. Nadnaravni život nalazi se u nama i pri- 
jelaz od naravnog života božanskom odvija 
se unutar naše savjesti." Odjek takvog rezo- 
niranja - neprirodnog i umjetnog misticiz- 
ma, neoskolastički autori pronalaze ne samo 
u pojedinim teološkim konceptima, nego i u 
aktualnim društvenim ideologijama, kao i 
različitim psihološkim konstruktima.' 


Za razliku od skolastičke tradicije koja odnos 
između božanskog i ljudskog promatra poj- 
mom analogije - istovremene sličnosti i ra- 
zličitosti, modernistički pristup ide smjerom 
jednoznačnog promatranja dvaju redova. 
Točan pojam kojim se ocjenjuje Bergsonovu 
koncepciju jest “razvučena jednoznačnost' - 


2 Usp. Đuro GRAČANIN, Odnošaji naravnog 
i nadnaravnog reda, u: Bogoslovska smotra, 24 
(1936.) 2, 148. 

2 Usp. Đuro GRAČANIN, Vjerodostojnost na- 
dnaravno objavljene religije, 140. 

% Usp. Đuro GRAČANIN, Odnošaji naravnog 
i nadnaravnog reda, u: Bogoslovska smotra, 24 
(1936.) 2, 161. 

"Usp. Isto, 143.-145.; Đuro GRAČANIN, 
Odnošaji naravnog i nadnaravnog reda, u: Bo- 
goslovska smotra, 24 (1937.) 4, 366.-371.; An- 
drija ŽIVKOVIĆ, Osnovne ideje “pozitivnog 
kršćanstva 'u Njemačkoj, Zagreb, 1935. 

»različitost usred bitne jednakosti“, unutar 
»samo jedne jedine stvarnosti nejednako 
napete i koncentrirane". Kao filozofsku 
podlogu važno je navesti i izmijenjeni pojam 
spoznaje. ,Blondel naime usvaja poglede iz- 
vjesnih modernih filozofa, za koje pojmovi 
nisu nego slika stvari“. Nastoji se prijeći 
preko pojmovne spoznaje i putem akcije, 
intuicije, izravno ući u spoznaju stvarnosti. 
Time se, prema ocjeni R. Garrigou-Lagran- 
gea, mijenja klasični pojam istine iz ,aequa- 
tio rei et intellectus“ u ,aequatio realis men- 
tis et vitae“. 


Valja ovdje nešto reći i o pokušaju prisvaja- 
nja određenih otačkih tekstova od strane za- 
stupnika imanentizma u vlastitu korist. Tako 
kod pojma stvarne spoznaje sv. Tome, koji se 
razlikuje od pojmovne spoznaje, Blondel po- 
kušava vidjeti vrhunac spoznajne aktivnosti, 
identično vlastitom pojmu vitalne i intuitiv- 
ne spoznaje. No neoskolastici ukazuju da 
se ovdje radi o spoznaji, koja se ne odvija u 
intelektualnom, već u mističkom redu te nje- 
zin predmet nije spoznaja svih stvari, nego 
spoznaja Boga.“ Drugi je spor oko Augusti- 
novog pojma “rationes seminales' kojima tu- 
mači sposobnost ljudske naravi za primanje 
božanske milosti. Postavljalo se pitanje, ne 
odnosi li se on na aktivna svojstva u ljudskoj 


2 Usp. Đuro GRAČANIN, Moderni filozof — 
branitelj kršćanstva, 106.-107. 


#% Đuro GRAČANIN, Odnošaji naravnog i 
nadnaravnog reda, u: Bogoslovska smotra, 24 
(1937.) 4, 360. 


* Usp. Reginald GARRIGOU-LAGRANGE, 
La nouvelle theologie ou va-t-elle?, u: Angeli- 
cum, 23 (1946.), 126.-145. 


#5 Usp. Isto, 361.-363. 


naravi. Skolastici tumače da o tome nije riječ, 
već da Augustin govori o dva reda seminal- 
nih uzroka - prvi označavaju pozitivnu i na- 
ravnu sposobnost daljnjeg razvitka, a drugi 
puku mogućnost daljnjeg razvitka, u koju 
Bog ugrađuje princip novog razvitka, te je 
u tom slučaju narav samo u stanju pasivnog 
iščekivanja. Čak štoviše, sv. Augustin izriči- 
to niječe da bi kod čovjeka postojale rationes 
seminales prve vrste.** Treća je najznačajnija 
kontroverzija oko teksta sv. Tome*", u kojem 
se spominje pojam naravne ljudske želje u 
kontekstu spoznaje biti Božje. Odatle se jav- 
ljaju tumačenja, gdje bi se moglo izvesti da 
se radi o aktivnoj želji koja stoji u ljudskoj 
naravi. No neoskolastici tumače da, s obzi- 
rom na druga mjesta gdje sv. Toma izričito 
otklanja takvu mogućnost, valja uočiti razli- 
ku između naravne uspješne te neuspješne i 
uvjetne želje*, u skladu s klasifikacijom koju 
smo prethodno izložili. 


Gračanin se osvrće i na stavove nekih drugih 
teologa“ kojiidu istim smjerom. Oni ukazuju 
da je tradicionalna koncepcija naravi previše 
apstraktna, i da u konkretnosti nije nikad po- 
stojala“'. Pitanje opće ljudske naravi je tek se- 


* Usp. Đuro GRAČANIN, Odnošaji naravnog 
i nadnaravnog reda, u: Bogoslovska smotra, 25 
(1937.) 1, 36.-37. 

7 STh,la, Ilae, q.3, 4.8, http://www.newadvent. 
org/summa/2003.htm#article8 

# Usp. Đuro GRAČANIN, Vjerodostojnost na- 
dnaravno objavljene religije, 144.-147. 

% To su: H. de Lubac, H. Bouillard, H. Rondet, 
K. Rahner i H. U. von Balthasar. Usp. /sto, 150.- 
154. 

“Povezano s pitanjem spoznaje, i ovdje je ak- 
tualna rasprava o tekstovima sv. Tome s obzirom 
na tumačenje ljudske naravi odakle ovi teolozi 


| ogledi i prinosi studenata teologije [111] 


kundarno, dok je važnije ono o povijesnom 
čovjeku. Smatraju da tu premalu ulogu ima 
milost, jer se je shvaća na razini nečega što je 
pridodano, puki accidens, fasada koja čovje- 
ka samo izvana oblikuje. Trebamo naprotiv 
uzeti da je čovjek po svom biću na taj nad- 
naravni život određen i nosi u sebi za njim 
naravni zahtjev. Zato je pogrešno polaziti od 
čovjeka kao dovršenog bića u svojoj naravi i 
istraživati kako se milost prema njemu od- 
nosi, nego treba poći od milost i uočiti kako 
je narav prema njoj nutarnje određena. U po- 
vijesnom čovjeku postoji apsolutni (iako ne 
bezuvjetno djelotvorni) zahtjev za uzdignu- 
ćem u nadnaravni red. Taj zahtjev naziva se 
nadnaravnim egzistencijalom i temelji se na 
djelotvornosti Božje odluke. 


Na sve ovo Gračanin odgovara da čovjek 
svakako ima u sebi bit koja se ne može iz- 
mijeniti, i koja ostaje neovisno o tome hoće 
li on biti uzdignut u nadnaravni red ili ne, 
ili pak posjeduje kakav nadnaravni egzisten- 
cijal. Njegovo je biće u naravnom redu za- 
okruženo, potpuno, i prema nadnaravnom 
redu nema ništa više od potencije obedien- 
tialis, jer mu on ostaje potpuno nedugovan. 
Isto tako, odbacuje ocjenu da je prema tradi- 
cionalnom pojmu nadnaravna milost nešto 
samo pridodano, jer narav i nadnarav iako 
su međusobno različite, nisu razdijeljene. 


uzimaju da je Cajetanovo tumačenje, koje su 
preuzeli kasniji tomistički teolozi, neispravno i 
da narav valja promatrati više u dinamičnom i 
relacionalnom značenju. Nasuprot tome, ukazuje 
se da to nije cjelovito tumačenje misli sv. Tome. 
(Usp. Andrew M. GREENWELL, Natura Pura: 
Misunderstanding St. Thomas — Source Texts, 
http://lexchristianorum.blogspot.com/2011/02/ 
natura-pura-misunderstanding-st-thomas.html) 

Naprotiv, radi se o odnosu najdubljeg, život- 
nog sjedinjenja, dok sam način tog sjedinje- 
nja ostaje otajstven budući da se radi o spa- 
janju ljudskog i božanskog. Stoga ne stoji da 
se milosti daje premalo važnosti, jer i ono što 
postoji izvan bića, može za čovjeka imati ve- 
liku vrijednost. Nadalje, za postojanje nad- 
naravnog egzistencijala kao neke pozitiv- 
ne usmjerenosti prema nadnaravnom cilju 
nema utemeljenja, jer je nakon čovjekovog 
pada u njemu ostalo samo pomanjkanje ne- 
čega što nedostaje. I to bi bilo suvišno kako 
za čovjeka u stanju milosti, tako za onoga 
koji ju je izgubio ili je nema, jer prvome nije 
potreban, a u drugom slučaju već postoji 
stvarnost Božjeg poziva i potencije obedien- 
tialis, i radi se o uvođenju neutemeljene ne- 
sigurnosti, prividnom intrincizmu kojim se 
upada u još veći ekstrincizam nego što se to 
predbacivalo tradicionalnoj školi. Na koncu, 
nezasluženost Božje milosti ovim se ne čini 
dovoljno osigurana ili objašnjena. 


3. Shvaćanje objave 
3. 1. Definicija, narav i podjela objave“ 


Promatramo li najprije nominalno, objaviti 
znači iznijeti nešto na vidjelo, otkriti, pa u 
tom pogledu objava znači otkrivanje nečeg 
nepoznatog ili de facto skrivenog. Pri prvom 
razlikovanju, dijelimo objavu na ljudsku i 
božansku. Božanska se na dalje dijeli na na- 
ravnu i nadnaravnu. Kod naravne objave Bog 
se objavljuje po svojim stvorenjima, gdje ga 
čovjek spoznaje naravnim svjetlom razuma, 
i naziva se još objavom u širem smislu. Kod 
nadnaravne radi se o objavi u strogom znače- 


“Usp. Đuro GRAČANIN, Vjerodostojnost na- 
dnaravno objavljene religije, 155.-166. 

nju riječi, i Bog se objavljuje izvanrednim, mi- 
monaravnim načinom, otkrivajući tajne svog 
božanstva ili nepoznate istine naravnog reda. 


No do potpune definicije objave klasična 
metoda dolazi otkrivanjem njezine naravi 
putem četiriju aristotelovskih uzroka. Dje- 
latni uzrok objave je Bog, i to Bog kao počelo 
nadnaravnog reda. Kao takav on je glavni 
djelatni uzrok (causa efficiens principalis) 
objave, no sam ne mora uvijek neposredno 
djelovati, već se u tom često služi odabranim 
pojedincima (prorocima, Kristom), koji su 
instrumentalni uzrok. Formalni ili bitni uzrok 
objave je Božji nadnaravni govor ljudima, i to 
eminentno nadnaravno djelo s ciljem da čo- 
vjeka učini dionikom vlastitog života. Svršni 
uzrok je potpuno objavljivanje Boga, tj. blaže- 
no gledanje (visio beatifica) Boga u drugome 
svijetu, no sve do tog trenutka, Božja objava 
za čovjeka ostaje još uvijek nejasnom. Materi- 
jalni uzrok objave je ljudski rod ili pojedinac. 
Objava upućena pojedincu naziva se privat- 
nom objavom, a upućena čitavom ljudskom 
rodu, neovisno je li izravno komunicirana 
preko pojedinca ili većih ili manjih skupina, 
javnom objavom. Stoga zaokružena i cjelo- 
vita definicija objave glasi: ,,slobodan i bitno 
nadnaravan čin Božji, kojim je on, da bi ljud- 
ski rod doveo nadnaravnoj svrsi, gledanju 
naime njegove biti, govorio najprije po pro- 
rocima i napokon po Kristu, očitujući djelo- 
mično -istoga donekle nejasno - nadnaravne 
tajne kao i naravne religiozne istine tako, da 
ih Crkva može neprevarljivo predlagati.“? 


2 Isto, 157. 


Na temelju svega toga, donosi se konačno 
podjela objave, na temelju četiriju uzroka. 
Iz gledišta materijalnog uzroka objava može 
biti: neposredna - gdje Bog govori izravno, i 
posredna - gdje ostali primaju objavu od dru- 
goga, bilo pojedinačnog posrednika, ili pak 
ustanove. Sa gledišta svršnog uzroka, na 
privatnu - kada je po sebi i primarno namije- 
njena koristi pojedinca ili manjeg broja ljudi, 
i javnu - koja je namijenjena ljudskom rodu 
kao takvom. Sa gledišta djelatnog uzroka, na 
aktivnu - ukoliko proizlazi od Boga kao svog 
uzroka, i pasivnu - ukoliko to isto božansko 
djelovanje odabrana osoba prima. Iz gledišta 
formalnog ili bitnog uzroka, objavu možemo 
promatrati pod vidikom: upućenosti subjektu, 
gdje je razlikujemo s obzirom na: stanje u ko- 
jem se subjekt nalazi (budnost, san, zanos) 
i način, prema spoznajnim sposobnostima 
(osjetila, mašta, razum); i predmeta, gdje 
govor Božji može biti dvostruk: nadnaravan 
samo po načinu (supernaturalis quoad mo- 
dum) i nadnaravan po sebi (supernaturalis 
quoad substantiam). 


3. 2. Mogućnost i prikladnost objave“? 


Objava podrazumijeva izravnu Božju in- 
tervenciju u svijetu, zahvat koji ide mimo i 
iznad prirodnog poretka i redovitih zakona 
ljudske spoznaje, pa se postavlja pitanje je li 
to moguće. Također kako je rečeno, objava se 
sastoji bitno u Božjem govoru te se dokazuje 
da za neposredni Božji govor nema zapreke, 
najprije što se tiče naravnih istina, sa strane 
predmeta, subjekta, cilja ni djelatnog uzroka. 


“3 Usp. [sto, 172.-187. 

Sa strane predmeta, budući da se radi o na- 
ravnim istinama, definitivno ne može biti za- 
preke s obzirom na uobičajeni način ljudskog 
spoznavanja. Isto tako sa strane subjekta, 
ljudski um i volja nikako nisu posve neovisni 
o vanjskim faktorima, nego su mnogostruko 
njima uvjetovani, a ni subjektivna sigurnost 
spoznaje ne dolazi u pitanje jer nju upravo 
Bog proviđa sigurnim vanjskim znakovima. 
Ni sa strane cilja nema zapreke, s obzirom 
da je sam čovjek naravno usmjeren spoznaji 
istine, osobito one najviše, koja je sam Bog i 
njegova slava. A djelatni je uzrok sam Bog 
koji kao takav kod čuda intelektualnog po- 
kreće ljudski um objektivno, uređujući nje- 
gove misaone ideje, i subjektivno, prosvjet- 
ljenjem uma da može istinito prosuđivati. 


Kada govorimo o nadnaravnim istinama, mo- 
gućnost objave se najprije dokazuje sa strane 
predmeta. Tu je uključeno uobičajeno filo- 
zofsko dokazivanje Božje opstojnosti, kao i 
postojanje reda nadnaravnih istina, koji se 
dokazuje na neizravan i relativan način u 
granicama stvorenog uma. Zatim se doka- 
zuje da nema zapreka sa strane djelatnog 
uzroka, prema činjenici da Božje djelovanje 
ad extra ne podrazumijeva nesavršenost kod 
Boga nego da djelovanje proizlazi iz zbiljno- 
sti Božje naravi. Naposljetku, sa strane su- 
bjekta primatelja objave, dokazuje se njezina 
mogućnost prema činjenici da izrazi kojima 
se označuju otajstva ne predstavljaju nesavr- 
šenosti u Bogu, da ništa nije protivno posto- 
janju nadnaravnog svjetla u supstancijalnom 
smislu, koju uzdiže stvoreni umna nadnarav- 
nu razinu, i da postoji potentia obedientialis. 


S obzirom na prikladnost objave, dokazuje 

se i objašnjava da je za većinu ljudi prikladno 
da im se Bog objavljuje na posredan način - 
preko odabranih ljudi, proroka ili učiteljstva. 
Prvo se koristi usporedba sa komunikacijom 
između zemaljskih poglavara i podložnika, 
koji također svoje odredbe izdaju na posre- 
dan način. Zatim dolazi argument s obzirom 
na Božju providnost, koja upravlja cijelim 
procesom prenošenja objave. I naposljetku, 
dokazuje se da je posredni oblik objave naj- 
prikladniji za ljudsku narav, s obzirom da 
većina ljudi zbog nedostatka visokog inte- 
lektualnog i duhovnog stupnja koji se pret- 
postavlja, nije sposobna primiti neposrednu 
objavu, i jer je prirodno da čovjek uči od 
čovjeka. S obzirom na pitanje hoću li objava 
prenošenjem ostati neiskvarena riječ Božja 
kakvu je i Bog neposredno objavio, pretpo- 
stavka je da će Bog to bezuvjetno osigurati, s 
obzirom da se radi o jednom od nužnih uvje- 
ta za valjanost objave. Posebno je također 
pitanje kako riješiti poteškoću da kršćanska 
poruka realno ne dopire do određenog broja 
ljudi, koja se obrađuje unutar okvira nauk o 
aksiomu da izvan Crkve nema spasenja“. 


3. 3. Potreba objave“? 


Mogućnost objave kako naravnih tako i 
nadnaravnih istina ne dokazuje sama po 
sebi da je objava potrebna, odnosno nužna, 
stoga je potrebno pobliže razmotriti sam 
pojam nužnosti i njegov odnos naspram: 
temeljnih naravnih religioznih istina, sve- 
ukupnosti naravnih, i nadnaravnih istina. 


““ Usp. Adolph TANQUEREY, A Manual of 
Dogmatic Theology, 138.-141. 


#5 Usp. Đuro GRAČANIN, Vjerodostojnost na- 
dnaravno objavljene religije, 187.-195. 

Prema osnovnoj definiciji, nužnost je ,quod 
non potest non esse“, ono što ne može ne 
biti takvim, i dijeli se na: apsolutnu - koja je 
utemeljena na nutarnjim principima stvari i 
odgovara metafizičkoj i matematičkoj nemo- 
gućnosti; hipotetska - utemeljena na vanjskim 
uzrocima, i dijeli se: prema cilju, na striktnu i 
moralnu, te prema čimbeniku. 


Prema ovom određenju nužnosti, i naspram 
različitih razina religioznih istina, dolaze 
sljedeće tvrdnje odnosno zaključci: 

1. objava nije moralno nužna radi spoznaje 
temeljnih naravnih religioznih istina 

2. objave je moralno nužna, radi spoznaje 
sveukupnosti naravnih religioznih istina 

3. objava je striktno nužna radi spoznaje 
nadnaravnih istina 


3. 4. Pogrešna shvaćanja objave i neka ra- 
zjašnjenja 


Prikazat ćemo i suprotne odnosno pogrešne 
stavove na koje se u svojem izlaganju autor 
osvrće. Najprije se usput spominju protiv- 
nici katoličkog shvaćanja otajstava““. To su 
u pogledu nauka o Trojstvu modalisti, i se- 
miracionalisti (Hermes, Giinther, Frohscha- 
mmer) koji tvrde da otajstva postoje, ali da 
će se napretkom filozofije moći protumačiti 
naravnim razumskim sposobnostima. Za- 
tim se osvrće na pogrešan stav protestanata 
i modernista o razvoju objave.“ Protestanti 
su zbog svoje postavke o privatnoj prosudbi 


“S Th, Ia, q. 82 (http://www.newadvent.org/ 
summa/1082.htm) 


“Usp. Đuro GRAČANIN, Vjerodostojnost na- 
dnaravno objavljene religije, 163. 


“Usp. Isto, 166. 


otvorili prostor shvaćanju da Božja objava 
još nije završena već da i dalje traje. Moder- 
nisti pak objavu svode na religiozni osjećaj 
koji životnom imanentnošću izbija iz čovje- 
kove podsvijesti, što znači da dogmatske 
formule ne sadržavaju apsolutne istine nego 
samo poput slika predočuju istinu te moraju 
neprestano evoluirati. 


Navode se protivne teze i kod pristupa mo- 
gućnosti objave.“ Modernisti odbacuju mo- 
gućnost izravne Božje objave čovjeku jer bi se 
protivila vitalnosti našeg uma - to bi značilo 
primiti nešto isključivo vanjsko, neživotno i 
nasilno, što bi zarobilo ljudski duh u misao- 
nom i voljnom smislu. Također se spominju 
radikalni naturalisti, semiracionalisti, protestan- 
ti, Bay i Jansenije, zatim pelagijanci i semipe- 
lagijanci, koji drže da ne postoji nadnaravni 
red koji subjektivno nadilazi snage naravi ili 
naravne zasluge, te A. Rosmini zbog određe- 
ne konfuzije naravnog i nadnaravnog reda, 
kao i ontologisti zbog nedovoljnog razliko- 
vanja dvaju redova. Izdvajaju se i oprečna 
mišljenja o potrebi objave." Prvo se navode 
naturalisti i racionalisti koji smatraju objavu 
suvišnom jer do naravnih istina čovjek može 
doći razumom, dok bi nadnaravne bile pro- 
tivne razumu; slično tome i semiracionalisti. 
Drugo su fideisti i tradicionalisti. Prema fidei- 
stima objava naravnih istina bila bi potrebna 
jer razum nije sposoban da bez vjere dođe 
do njihove spoznaje. Ovaj pristup prelazi u 
tradicionalizam, jer se istovremeno naučava 
da se prvobitna objava prenosila tradicijom. 


“Usp. Isto, 172.-173. 
% Usp. Isto, 188.-189. 

Naposljetku je tu veliko pitanje s obzirom na 
suvremene prigovore koji se postavljaju na 
račun neoskolastičkog poimanja objava. Na 
tragu onoga što je rečeno u uvodnom dije- 
lu, ovaj pristup označava se kao “instruktiv- 
no-teoretskim' model gdje se pojam objave 
vidi kao polog nauka koji Učiteljstvo vjerno 
i s autoritetom izlaže, i na koji se odgovara 
vjerom shvaćenom kao držanjem istinitim 
određene tvrdnje". Radilo bi se o suviše 
intelektualističkom, objektivističkom i sta- 
tičkom poimanju objave u kojem nedostaje 
perspektiva dijaloškog i osobnog odnosa iz- 
među Boga i čovjeka“. U svjetlu govora II. 
vatikanskog sabora o objavi koja se događa 
ne samo riječima nego i djelima, na to se 
odgovara na način, da se ovdje ne radi o 
bitnom dodatku, nego samo o razjašnjenju 
koncepta Božje objave kao govora."* On biva 
formalno i prvenstveno izražen riječima, a 
sekundarno i podjednako također djelima, 
koja odražavaju značenje samih riječi, i što- 
više bivaju upravo uvjetovane riječima koje 
određuju točno značenje djela. Tu se u prilog 
uzima poznati Augustinov tekst o značenju 


"Usp. Hansjiirgen VERWEYEN, Gottes leztes 
Wort, Regensburg, 2002. (http://www.kbf.unizg. 
hr/stranica.aspx?pageID=21) 

? Usp. Wendelin KNOCH, Bog traži čovjeka — 
Objava, Pismo, Predaja, Kršćanska sadašnjost, 
Zagreb, 2001., 14.-27., 57.-58., 76.-79.; Nor- 
bert SCHIFFERS, Revelation, u: Encyclopedia 
of Theology — A Concise Sacramentum Mundi, 
Burns & Oates, London, 1975., 1457.-1459.; Ob- 
java, u: Karl RAHNER — Herbert VORGRIM- 
LER, Teološki rječnik, UPT, Đakovo, 366.-369. 


?" Usp.LG2 


** Usp. Emmanuel DORONZO, The Science of 
Sacred Theology for Teachers - Revelation (sv. 
11), 2.-4. 

sakramenata, koji nastaje pridolaženjem rije- 
či na materiju* Također, sve to proizlazi i iz 
superiorne ulogu koju intelekt ima nad osta- 
lim elementima u sklopu čovjekove ontološ- 
ke strukture u procesu spoznaje, stoga se i 
na nj stavlja posebni naglasak pri tumače- 
nju događaja objave. Nasuprot tome, može 
se reći kako upravo nerazlikovanje ovog 
intelektualnog pojma objave kao primar- 
no određujućeg, od životnog prihvaćanja i 
ostvarenja objave, može voditi do izvjesne 
nejasnoće oko njezinog pravog sadržaja“, te 
da ovdje, ponovno, u neoskolastičkom kon- 
ceptu nije riječ o odvajanju, nego isticanju 
različitosti ove dvije dimenzije. 


4. Pojam vjerodostojnosti i kriteriji za nje- 
govo utvrđivanje 


4. 1. Određenje pojmova 
4.1.1. Definicija vjerodostojnosti i pojam 
sigurnosti uvjerenja? 


Po samoj osnovnoj etimologiji vjerodostoj- 
nost određujemo kao ono čemu se može 


5, Ako riječ nedostaje, voda nije ništa drugo 
osim vode. Ako, naprotiv, riječ pridođe materijal- 
nom elementu, nastat će sakrament, koji postaje 
u sebi vidljiva riječ'* (AUGUSTIN, Homilije o 
Ivanovom evanđelju, 80, 3, http://www.newad- 
vent.org/fathers/1701080.htm) 

* Oko kritike pojma “Božjeg samopriopćenja', 
usp. Vladimir MERĆEP, Kuda ide katolička pok- 
oncilska teologija, Crkva u svijetu, Split, 1980., 
38.-39. Autor uočava opasnost tvrdnje da Bog 
postaje “konstitutivno načelo stvorenog bića', što 
može voditi do zaključka da milost nužno pripa- 
da čovjekovoj naravi. 


5" Usp. Đuro GRAČANIN, Vjerodostojnost na- 
dnaravno objavljene religije, 196.-217. 

vjerovati, i razlikujemo ga od izravnog i do- 
kaznog uočavanja istine, kod kojeg prodiremo 
do samog predmeta kao takvog. Na tragu toga 
izvodi se realna definicija vjerodostojnosti kao 
svojstva neke po sebi neočite istine, koja zbog očite 
pouzdanosti svjedočanstva o njoj postaje razumski 
prihvatljivom i dostojnom da u nju povjerujemo. 
A pouzdanost svjedočanstva ovisi o četiri fakto- 
ra: istinoljubivosti svjedoka, ozbiljnosti stvari, 
konkretnom poznavanju činjeničnog stanja, i 
izjavama svjedoka odnosno dokazu ili doku- 
mentu o njoj. Za pristanak vjere razumska vje- 
rodostojnost je potrebna: s objektivne strane u 
tom smislu da postoje znakovi i činjenice koje 
objavljenu religiju čine razumu pristupačnom 
ili dostojnom vjerovanja*, isa subjektivne stra- 
ne, jer je čovjek kao takav sposoban te znakove 
uočiti. Čin objave razum treba spoznati pra- 
vom sigurnošću kao božanski ili nadnaravan 
prema načinu (quoad modum)*. 


Kad govorimo o pojmu sigurnosti, nju definira- 
mo kao čvrstoću umnog pristajanja bez bojazni od 
osobne zablude. Poradi vjerodostojnosti objave, 
ona mora biti utemeljena objektivno - na samoj 
istini koja se nalazi izvan ljudskog uma, i su- 
bjektivno - na uvidu razloga vjerodostojnosti 
sa strane subjekta. Dijeli se ponajprije iz objek- 
tivne perspektive na: metafizičku - koja je ute- 
meljena na biti stvari; fizičku - utemeljenu na 
hipotetički nužnim prirodnim zakonima; mo- 
ralnu - na konstantnosti ljudskog postupanja. 


* Usp. Pio IX., Qui pluribus (DH 2778-2780) 


*% Jer takva spoznaja odgovara razumskim spo- 
sobnostima. Nadnaravno quoad  substantiam 
čovjek spoznaje milošću i nadnaravnom vjerom 
kojom vjeruje na temelju Božjeg autoriteta, kao 
što ćemo vidjeti u nastavku. 


Potom se iz subjektivne perspektive dijeli na: 
1) apsolutnu - koja se oslanja na čvrste moti- 
ve, utoliko da pruža uvjerenje i za najbistriji 
um, te se dalje dijeli se na: znanstvenu - koja 
kritički i povijesno promatra motive vjero- 
dostojnosti; i običnu - koja uočava stvar sna- 
gom zdravog razuma, bez kritičke analize 
svih poteškoća; te 2) respektivnu ili relativ- 
nu - koja je hic et nunc objektivno uvjerljiva, 
te isključuje svaku razboritu sumnju, barem 
za određenu skupinu ljudi. 


Pritom se za odrasle zrele ljude, traži apso- 
lutna sigurnost, iako ne mora biti znanstve- 
na, već obična. Znanstvena sigurnost tako 
većini ljudi nije potrebna, a ni praktično mo- 
guća (npr. ljudima koji se ne bave znanošću, 
djeci), isto tako ni fizičku sigurnost ne mogu 
imati svi, te je nekad dovoljna relativna si- 
gurnost. No pravu sigurnost o vjerodostoj- 
nosti objave mogu imati svi ljudi; barem uz 
pomoć milosti, premda ona nije apsolutno 
potrebna. 


4.1. 2. Proces prijelaza prema nadnaravnoj 
vjeri“ 


Sljedeće važno poglavlje jest analiza psiho- 
loške strukture kako ljudski duh putem ra- 
zuma i volje pristiže, najprije do spekulativnog 
suda vjerodostojnosti, zatim do spekulativno — 
praktičnog suda vjeroobvezatnosti, i naposljet- 
ku praktično — praktičnog suda vjeroobvezatno- 
sti gdje pod utjecajem milosti prelazi prema 
nadnaravnoj vjeri. Ta se analiza čini prema 
općoj zakonitosti kako ljudska psiha dolazi 
do svog cilja, i obuhvaća tri faze. U prvoj su 


% Usp. Đuro GRAČANIN, Vjerodostojnost na- 
dnaravno objavljene religije, 217.-221. 

čini usmjereni uočavanju cilja i opredjeljenju 
volje prema njemu, u drugoj promatranju 
i izboru sredstava, i u trećem provođenju 
onoga što je potrebno da se dođe do cilja. 
U cijelom procesu sudjeluju uzajamno um i 
volja kao bitni, konstitutivni dijelovi ljudskih 
spoznajnih i praktičnih čina. 


U prvoj fazi um najprije uočava potrebu od- 
govora na problem vjerodostojnosti objavlje- 
ne religije, potom se u volji rađa još neefika- 
sna želja, što potiče razum da ustanovi kako 
je postavljeni cilj moguće i da ga treba doseći, 
te se u volji rađa potpuno opredjeljenje za rje- 
šavanje problema. Tu se javlja više mogućno- 
sti i metoda da se pristigne do cilja. Razum 
potom u drugoj fazi, razabirući o tome, oda- 
bire najprikladniju metodu i predlaže je volji 
koja na nju pristaje. Zatim u trećoj fazi razum 
konačno dolazi do suda o vjerodostojnosti 
religije (credibilitas), što volja prihvaća, ali ne 
s potpunim zadovoljstvom, jer se još radi o 
samo naravnoj vjeri, što nije dovoljno za pri- 
hvaćanje nadnaravne objave - koja zahtijeva 
pristanak nadnaravnom vjerom. Stoga na 
putu prema vjeri, razum na temelju postignu- 
tog razmatranja stvara naravni spekulativno 
- praktični vjeroobvezatnosti (credentitas), da 
u ono što je vjerodostojno, treba povjerova- 
ti, a volja na to pristaje, ali ne sasvim djelo- 
tvorno, zbog neodlučnosti radi perspektiva i 
mogućih posljedica. Naposljetku, kao konač- 
ni preduvjet nadnaravnoj vjeri razum mora, 
potaknut milošću stvoriti praktično - praktič- 
ni sud vjeroobvezatnosti, da je potrebno po- 
vjerovati osobno i sada, na što vjera postaje 
sklonom povjerovati, ali to još nije vjerovanje, 
već “pius credulitatis affectus'. Konačno, pod 
utjecajem milosti, čovjek dolazi do nadnarav- 

ne vjere kojom vjeruje Bogu, ne radi samih ra- 
zloga vjerodostojnosti, nego poradi njegovog 
objaviteljskog autoriteta. 


4.1. 3. Kriteriji vjerodostojnosti općenito“ 


Da bi se moglo sa sigurnošću utvrditi je li neka 
religija vrijedna da je se smatra vjerodostoj- 
nom, potrebno je to učiniti s obzirom na neke 
znakove ili kriterije. Stoga je to ujedno i defini- 
cija kriterija, jer se po njima objavljena religija 
pokazuje kao dostojnom vjerovanja te različi- 
tom od ostalih koje tog vjerovanja nisu dostoj- 
ne; oni su ,signa vel notae quibus religio revelata 
fit credibilis fide divina“. Da bi neka činjenica bili 
istinski kriterij vjerodostojnosti objavljene reli- 
gije, traže se tri uvjeta: da je po sebi sigurna, da 
je sigurno božanskog porijekla, tj. uzrokovana 
posebnom Božjom intervencijom, i da sigurno 
potvrđuje objavljenu religiju. 


Prema općoj, nužnoj i adekvatnoj podjeli, kri- 
teriji se klasificiraju na sljedeći način“. Prvo su 
oni koji se nalaze izvan svijesti čovjeka, a dije- 
le se na: ekstrinzične religiji - događaji koji se 
zbivaju izvan religije kao takve: to su čudesa 
i proroštva, te intrinzične religiji: uzvišenost 
nauke te divni i uzvišeni život Crkve. Dru- 
go su oni koji se nalaze u čovjekovoj svijesti, i 
dijele se na: univerzalne - ispunjenje svih re- 
ligioznih i moralnih težnji čovječanstva za 


S Usp. Isto, 222.-231. 


9 Usp. također: Emmanuel DORONZO, The 
Science of Sacred Theology for Teachers — Rev- 
elation, sv. Il, 25. — tu se kriteriji izvan čovjeka 
nalaze još objektivnima, a oni unutar njega sub- 
jektivnima. Adolph TANQUEREY, A Manual 
of Dogmatic Theology, sv. 1, 34.-36.; Reginald 
GARRIGOU-LAGRANGE, De revelatione, sv. 
1, 519. 

svetošću, pravednošću, i za Bogom, te indi- 
vidualne - ispunjenje individualnih religio- 
znih i moralnih čovjekovih težnji, duboki mir 
4.2. Čudo kao nosivi kriterij vjerodostojnosti 


Kod objektivnih kriterija koji će činiti oko- 
snicu obrade vjerodostojnosti u posebnom 
dijelu, objedinjujuća uloga vanjskih kriterija 
daje se pojmu čuda. Pritom se prati podjela 
»ratione legis praeter quam fit“ - s obzirom 
na vrstu zakona mimo kojeg nešto biva, pre- 
ma čemu se ona dijele na čudesa fizičkog, 
intelektualnog i moralnog reda*. Tu ćemo 
podjelu pratiti i u ovom izlaganju. 


4.2.1. Definicija, mogućnost, svrha i spo- 
znaja čuda općenito“ 


Tumačeći pojam čuda, sv. Toma polazi od 
etimološkog značenja: ,nomen miraculi ab 
admiratione sumitur''#, što treba shvatiti u 
smislu čuđenja, vrhunskog udivljenja koje- 
mu je uzrok skriven. Kao takva čudesa idu 
za tim da nas privedu određenoj nadnarav- 
noj spoznaji. Tako dolazimo do realne defi- 
nicije koja glasi: osjetilna činjenica, a istodob- 
no i znak, proizveden od Boga u svijetu mimo 
reda djelovanje čitave stvorene naravi“. Ova 
sažeta forma obuhvaća u sebi sve konstitu- 
tivne sadržajne dijelove. Da bismo govorili 
o čudu, mora se raditi o osjetilima primjet- 
ljivoj činjenici, koja dolazi nekad do većeg 


& Usp. Đuro GRAČANIN, Moralna čudesa, u: 
Bogoslovska smotra, 31 (1943.) 1, 83. 

“Usp. Đuro GRAČANIN, Vjerodostojnost 
nadnaravno objavljene religije, 231.-232., 241.- 
245., 251.-258. 

& S Th, la, q. 105.,a. 7, http://www.newadvent. 
org/summa/1105.htm#article7 


(kod fizičkih čudesa) a nekad manjeg izraža- 
ja (kod proroštava i moralnih čudesa). Ono 
je istovremeno i znak, koji upućuje na svrhu 
čuda; proizveden od Boga - što upućuje na 
Boga kao prvog uzroka, s time da se ne is- 
ključuju posrednici; zatim se pretpostavlja 
postojanje svijeta i njegovog poretka, kao i 
to da se čudo zbiva mimo naravnog poretka, 
ali ne i izvanrednog poretka kojim upravlja 
Božja providnost, i mimo čitavog poretka, a 
ne samo određenog dijela. 


Mogućnost čuda argumentira se na temelju 
prirodnih zakona koji su hipotetički nužni“, 
tj. jer ih nadilazi Bog kao svemogući slobod- 
ni uzrok, budući da o njemu ovisi primjena 
svih hipotetički nužnih zakona. Stoga može 
djelovati i mimo, iznad ili protiv tih zakona, 
što opet ne ide protiv same biti prirode, jer 
ona stoji naspram Boga u odnosu potencije 
obedientialis. Svrha čuda spoznaje se s obzi- 
rom na perspektive koje nadilaze materijalni 
svijet, a to je briga za spasenje i vječnu sreću 
pojedinca, iz motiva ljubavi prema ljudskom 
rodu. Upravo i zato izvanrednom djelu mora 
odgovarati i vrhunska svrha s kojom je ono 
učinjeno, po onome što sv. Toma govori, da 
nadnaravno dobro jedne duše nadilazi ma- 
terijalno dobro čitavog svijeta. 


Što se tiče spoznaje čuda, Crkva u svojim 
brojnim učiteljskim iskazima potvrđuje da je 
čudesa moguće sa sigurnošću spoznati na- 
ravnim razumom“". Da bismo mogli govori- 


& A ne matematički ili metafizički nužni, jer 
tada bi čudo bilo doista nemoguće. Kao što ćemo 
vidjeti, iz neprepoznavanja ove razlike upravo 
proizlaze i pogreške oko ovog pitanja. 


€ Usp. DH 3009, 3034, 2768 

ti o čudu, traži se izvanrednost, i to ne bilo 
kakva, nego sasvim naročita, apsolutna, po 
zbivanju i po uzroku - koja nije spoznatlji- 
va po samoj prirodi i čiji uzrok treba tražiti 
drugdje. I čudo ujedno mora biti znak odre- 
đene transcendentne stvarnosti ili istine, te 
o njemu treba steći sigurnost s obzirom na 
narav čudesnih činjenica“. Govoreći o krite- 
rijima raspoznavanja znakova ili čuda opće- 
nito, sv. Toma navodi sljedeće: djelotvornost 
moći čimbenika, korisnost znakova, cilj i 
način. Tako da se istinsko čudo mora pro- 
tezati na ono što ne obuhvaća aktivna moć 
prirode, odnositi na korisne stvari, na podi- 
zanje vjere i morala, te moraju biti učinjena 
s poštovanjem i zazivanjem Božjeg imena“. 
Na drugome mjestu sv. Toma navodi sedam 
konkretnih moralnih okolnosti, izraženih 
poznatim versom: ,guis, quid, ubi, quibus 
auxiliis, cur, quomodo, quando“. Cilj čuda 
uvijek mora biti slava Božja, najprije u naka- 
ni - kao navještaj objave, ili pak u izvršenju 
djela, kada slijede učinci kao porast pravog 
kulta i moralna obnova. Djelo uvijek mora 
biti u skladu s istinom i poštenjem, učinje- 


% To znači, nije dovoljno čvrsto uvjerenje, koje 
zbog različitih razloga (zbog predrasuda, neznan- 
ja ili strasti) može biti i krivo. Kako je rečeno, 
sigurnost definiramo kao ,,firmitas adhaesionis 
mentis alicuius cognoscibili, sine ulla formidine 
errandi ". 

Također, valja istaknuti da se ovdje radi o 
čudesima samo ,,quoad modum productionis 
suae ", dok su ona po biti vanjskog učinka nara- 
vna (jer je taj učinak primjetljiv kao i svaki drugi 
iste vrste). 

9% Usp. II. Sent., d. 7,q.3,a. 1,ad 2; S Th, la, 
q. 114, a. 4, ad 2 (http://www.newadvent.org/ 
summa/1114.htm#article4) 


2% Usp. S Th, Ia Ilae, q. 7, a. 3 (http://www. 
newadvent.org/summa/2007.htm#article3) 

no od osobe čudotvorca čija načela potiču 
na moralan život, i koji se osobno odlikuje 
svetošću. Isto tako način izvedbe djela mora 
biti proveden na pošten način, nenasilno 
i prikladno, sredstvima zazivanja Božjeg 
imena, na doličnom mjestu koje ne pogodu- 
je senzacijama, i u vrijeme kada ima koristi 
za prisutne. Tako svi ovi uvjeti zajedno čine 
snažan i siguran kriteriološki aparat za ras- 
poznavanje pravih čudesa. 


4. 2. 2. Čudo u fizičkom redu stvari? 


Kao što smo vidjeli, u podjeli kriterija vjero- 
dostojnosti najprije dolaze čudesa naprosto, 
ili ona u fizičkom redu. Definiramo ih kao 
čudesa koja se događaju na području tjelesne 
stvarnosti, organskog ili anorganskog reda, 
mimo prirodnih zakona, izravnim Božjim 
zahvatom u njih. Sv. Toma dijeli ih najprije 
na sljedeći način: 

- quantum ad substantiam facti (npr. posto- 
janje dvaju tijela na istom mjestu) 

- quantum ad subiectum in quo fit (uskrsnu- 
će mrtvog tijela) 

- quantum ad ordinem et modum faciendi 
(čudesna ozdravljenja) 


Zatim donosi drugu podjelu čudesa, na: su- 
pra naturam, contra naturam i praeter naturam. 
No teolozi uzimaju da se ove dvije podjele 
podudaraju točno po redu kako se navode 
pojmovi“, također i da se supra i contra na- 


7 Usp. Đuro GRAČANIN, Vjerodostojnost nad- 
naravno objavljene religije, 245.-246., 259.-262. 


7 Quantum ad substantiam facti odgovara su- 
pra naturam, quantum ad subiectum in quo fit 
odgovara contra naturam, a quantum ad ordinem 
et modum faciendi odgovara praeter naturam. 

turam čudesa quoad substantiam, a praeter 
naturam čudesa quoad modum. 


Pri utvrđivanju čudesa fizičkog reda, una- 
toč nepoznavanju pozitivno svih prirodnih 
zakona, izvanrednost se utvrđuje negativ- 
no na temelju induktivno dovoljno ispita- 
nih podataka, za činjenice koje priroda ne 
može proizvesti. Nadalje, nadnaravnost se 
utvrđuje i na temelju učinaka koji su samo 
Bogu vlastiti i koje samo on može proizve- 
sti. To uočavamo putem sensus communis 
u prvim načelima bića; iz metafizičke sigur- 
nosti da neposredne izmjene bića ukoliko je 
biće, ili prve materije i materijalnih supstan- 
cija bez posredovanja akcidensa, razumne 
duše, razuma i volje, može proizvesti samo 
Bog. Tako spoznajemo da jedino Bog može 
proizvesti učinke koji pripadaju svim trima 
skupinama čudesa. To se odnosi i na čude- 
sna ozdravljenja, koja se razlučuju po točno 
određenim uvjetima?*, a nerazmjer između 
vanjskog djela i fizičkog učinka daje fizičku 
sigurnost nadnaravnosti čina. 


4.2. 3. Proroštva“ 


Pod nominalnim pojmom proroštva, iz he- 
brejskih riječi nabi“, ro'eh i hozeh, shvaćamo 
onoga koji umjesto Boga govori ljudima, ili 
pak onoga koji može Boga gledati i s njime 
razgovarati. Nadalje, riječ “prophetes' ima- 


5 To su: stanje teške, neizlječive ili teško 
izlječive bolesti, da se ne radi o stadiju pred 
ozdravljenje, da nema prethodne krize, da (se) 
nisu koristili lijekovi, da ozdravljenje bude na- 
glo, savršeno, i da se bolest više ne vrati. 


"Usp. Đuro GRAČANIN, Vjerodostojnost nad- 
naravno objavljene religije, 246.-250., 262.-264. 


la bi značenje iznijeti nešto na vidjelo ili u 
ime Boga govoriti ljudima. Prema tome, s 
etimološke strane značenje je proroka kao 
poslanika ili sluge Božjeg, a proroštva kao 
naviještanja budućih, naravno nepredvidi- 
vih događaja. Odatle dolazimo do realne de- 
finicije proroštva koja glasi: ,određeno i sigur- 
no predviđanje slobodne budućnosti koja se može 
predvidjeti samo božanskim svjetlom“. Ona nad- 
mašuju uobičajenu intelektualnu sposobnost 
i najdarovitijih pojedinaca, i do njih de facto 
ne možemo doći naravnim spoznajnim sred- 
stvima, nego isključivo izvanrednim Božjim 
prosvjetljenjem?. Proroštvo mora biti odre- 
đeno, tj. jednoznačno prepoznato nakon is- 
punjenja, mora se raditi o posve pouzdanom 
proricanju, ne tek vjerojatnom navještaju, i 
budući događaj treba biti neuvjetovan pri- 
rodnim pojavama i stajati izvan njihovih 
zakonitosti. U proročke spoznaje ubrajaju 
se: sigurno poznavanje najskrivenijih tajni 
ljudskih duša, trenutno stjecanje tzv. ulivene 
znanja, sigurno i nedvosmisleno poznavanje 
događaja koji se zbivaju izvan vidokruga 
spoznaje a nije ih moguće doznati naravnim 
sredstvima, posjedovanje tzv. sapentia mira- 
bilis i proročka spoznaja slobodnih budućih 
događaja, koji stoje izvan svake mogućnosti 
naravnog spoznavanja. 


Proroštva se dijele na sljedeći način. Po na- 
ravi proroštvo može biti: apsolutno - gdje se 
budući događaj naviješta kao neminovan 
i bezuvjetan i uvjetno — navještaj budućeg 
događaja izriče se alternativno, gdje posto- 


7 Valja također spomenuti da možemo razliko- 
vati proroštva u širem smislu (koja obuhvaćaju 
sve navedene učinke), i u strogom smislu, kada se 
odnose samo na predviđanje budućih događaja. 

je dvije vrste - prijetnje i obećanja (npr. Pnz 
30, 15-20). Po opsegu i dubini spoznaje, 
proroštvo može biti više ili manje savrše- 
no: najsavršeniji stupanj proroštva je ondje 
gdje su svi elementi proroštva poznati (bu- 
dući događaji, vrijeme, značenje, božansko 
podrijetlo); u drugom stupnju svi elementi 
su poznati osim vremena; u trećem stupnju 
poznati su budući događaj i značenje, ali ne 
božansko podrijetlo i vrijeme; u četvrtom 
je poznat samo budući događaj. Po načinu 
spoznaje proroštvo se može promatrati s 
formalne strane - može se izraziti intelektual- 
no, maštom ili osjetilima, i materijalne strane 
- u budnosti, snu ili zanosu. 


Što se tiče spoznaje proroštava, pozivamo se 
najprije na sensus communis ili zdrav razum, 
da proricanje događaja koji po svojoj naravi 
izmiču ljudskom znanju, može biti samo od 
Boga, što se pojačava većim brojem i točno- 
šću pojedinosti, te udaljenošću od događaja. 
Isto tako i filozofski razum smatra nemogu- 
ćim da bi netko mogao davno unaprijed na- 
ravnim znanjem ili slučajno navijestiti budu- 
će slobodne događaja s mnogo pojedinosti. 
Isključena je i mogućnost slučajnosti jer ono 
obuhvaća manji ili veći broj pojedinosti, no 
nema svih brojnih međusobno ovisnih po- 
jedinosti, i zato kad postoji sasvim siguran, 
nedvosmislen navještaj budućih slobodnih 
zbivanja koji se ostvaruju do u brojne i naj- 
manje pojedinosti, nesumnjivo se radi o pro- 
ročanstvu u strogom smislu, iz kojeg stoji 
sam Bog. 

4. 2. 4. Moralna čudesa i dopunski nutarnji 
kriteriji“ 


Pod moralnim čudesima shvaćamo izvan- 
redne ljudske čine, koji tako nadmašuju za- 
kone redovitog ljudskog djelovanja, da se 
mogu objasniti samo osobnom Božjom in- 
tervencijom ili izravnim Božjim zahvatom. 
Granica između učinaka čovjekovih umnih 
i voljnih postignuća, te izvanrednog Božjeg 
djelovanja često nije lako uočljiva, no u sve- 
mu tome mogu se prepoznati nekoliko kri- 
terija ili vrsta moralnih čudesa: uzvišenost i 
svetost ličnosti osnivača, moralna visina ši- 
ritelja religije, izvanredno uspješno rješenje 
problema ljudskog života, neiscrpiva plod- 
nost religiozne zajednice u svakom dobru, 
njezino čudesno širenje, junačka izdržljivost 
mučenika, posvemašnje jedinstvo religiozne 
zajednice i njezina univerzalnost, njezina či- 
njenična nesavladivost, izuzetno snažni re- 
ligiozni život članova zajednice, koji je čini 
»signum levatum in nationes“. 


Njihova vrijednost dolazi do izražaja kad 
pobliže promotrimo pojedine kriterije. Sama 
narav ne može proizvesti da pojedinci, kao 
i obitelji i društva na temelju načela jedne 
religije počinju živjeti moralno uzornim ži- 
votom, sve do junaštva i mučeništva, već se 
mora raditi o božanskom značaju. Isto tako, 
ako postoji nerazmjer između brzog širenja i 
velikih zapreka koje tome stoje na putu, pre- 
poznajemo čudesnost širenja što nas upuću- 
je na božansko porijeklo religije. Čvrstoća i 


% Usp. Đuro GRAČANIN, Vjerodostojnost 
nadnaravno objavljene religije, 251., 264.-265., 
273.-275.; Đuro GRAČANIN, Moralna čudesa, 
u: Bogoslovska smotra, 31 (1943.) 1, 83.-86. 

strpljivost kod mučenih i progonjenih, odri- 
canje od svih zemaljskih vrijednost, također 
ne možemo objasniti naravnim načinom, isto 
kao ni opće i posvemašnje jedinstvo u vjeri 
nauku i zajedništvu, unatoč svim čovjekovim 
separatističkim tendencijama - sve to upuću- 
je na božanski značaj religije. I sva brojna do- 
bra koja kod te religije nalazimo, nužno upu- 
ćuju na izvor svih dobara, a to je sam Bog. 


Kako je navedeno, uz temeljne objektivne, 
vanjske kriterije, postoje i nutarnji, subjek- 
tivni kriteriji koji se dijele na individualne 
i univerzalne. Individualni nutarnji krite- 
riji su religiozni doživljaji u osobnom živo- 
tu pojedinca, koji dolazi u dodir s naukom 
objavljene religije: ispunjenje religioznih i 
moralnih težnji, duboki mir, sreća, radost 
itd. Univerzalni nutarnji kriteriji u biti su sa- 
držani u istim učincima kao i individualni, s 
razlikom utoliko što se promatra ljudski rod 
kao takav. Kod toga se uviđa da čovječan- 
stvo općenito i svugdje, gdje dolazi u dodir s 
objavljenom religijom, doživljava ispunjenje 
najviših religioznih težnji. Svi ti kriteriji ne- 
maju primarnu, nego ulogu dopune objek- 
tivnih kriterija, tj. zauzimaju sekundarno 
mjesto u dokazivanju nadnaravne religije. 


4.3. Oprečna mišljenja i sustavni osvrt 


U općem izlaganju o vjerodostojnosti, autor 
se osvrće na protivna, neprihvatljiva shvaća- 
nja". Tu se mogu prepoznati dvije skupine. 
Prvo su oni koji umanjuju razumski značaj 
vjerodostojnosti, gdje spadaju naturalisti kao 
Kant i Schleiermacher koji vjerodostojnost 


7" Usp. Đuro GRAČANIN, Vjerodostojnost na- 
dnaravno objavljene religije, 202.-206. 


svode samo na zahtjeve praktičnog razuma 
ili religioznog osjećaja, seminaturalisti koji uče 
da čin objave može biti tek praktično i subjek- 
tivno siguran, te pseudosupernaturalisti, među 
koje spadaju prvi protestanti, fideisti i tradi- 
cionalisti. Za protestante vjerodostojnost od- 
govara privatnom nadahnuću, dok je drugi 
svode na prvotnu objavu. U drugu skupinu 
ulaze oni koji niječu potrebu razumske vjero- 
dostojnosti i na njezino mjesto stavljaju vjeru. 
Tu autor svrstava francuskog teologa P. Rou- 
sselota, prema kojemu svi razumski dokazi, 
makar posjedovali objektivnu vrijednost, ne 
mogu čovjeka dovesti do čvrstog suda vjero- 
dostojnosti, nego je za to potrebna od Boga 
dana vjera jer je čovjek fizički nesposoban da 
stvori sud vjerodostojnosti. Ovdje se ponov- 
no javlja rasprava o tumačenju tekstova sv. 
Tome", gdje Rousselot pokušava pokazati da 
sv. Toma ne poznaje naravni vjeru ni naravno 
- razumski sud vjerodostojnosti. No tomisti 
ukazuju da se o tom pitanju itekako govori, 
ali na drugim mjestima, i da on razlikuje dvo- 
struki sud o vjerodostojnosti: jedan koji poči- 
va na razumskom uviđaju motiva, i drugi na 
nadnaravnom uviđaju stvari. Cijela ova teo- 
rija vodi do kidanja veza između naravnog i 
nadnaravnog reda, stvaranju nepremostivog 
jaza između vjere i znanosti, i naposljetku, kao 
što smo prije izložili, protivi se nauku Crkve. 


U posebnom dijelu kada se obrađuje pojam 
čuda, dolazi osvrt na protivnike njegovog 
ispravnog shvaćanja. To su tri velike sku- 
pine nauka: determinizam, indeterminizam i 


7% Usp. S Th, Ila Ilae, q. 1,a. 5,ad 1 (http://www. 
newadvent.org/summa/3001.htm#article5);  Ila 
Ilae, q. 1, a. 4, ad 3 (http://www.newadvent.org/ 
summa/3001.htm#article4) 

naravna tumačenja čudesa." Determinizam je 
nauk koji promatra fizički svijet odnosno 
svemir kao “zatvoreni sustav“ u kojem nijed- 
na izvankozmička sila ne može utjecati na 
njegovo djelovanje niti ga mijenjati. U znan- 
stvenom i svjetovnom filozofskom mnijenju 
novijeg doba ovajje svjetonazor bio praktično 
dominantan, sve do pojave suprotne teorije 
indeterminizma. Prema ovom nauku prešlo 
se u drugu krajnost sa tvrdnjom, da ništa 
unaprijed nije određeno, da su sva zbivanja 
neizvjesna, i da ni u kakvim rijetkim pojava- 
ma ne može biti ničeg izvanrednog. Tako je 
stvorena osnova na kojoj je mogućnost čuda 
također zanijekana, s obzirom da ne posto- 
ji nikakvih zakonitosti, pa ni odstupanja od 
njih koja se nalazi u osnovi definicije čuda. 
Gračanin u ovoj točci ponovno vidi vezu s 
Bergsonovom filozofijom, i njegovim utjeca- 
jima kod Blondela*i Le Roya, prema kojemu 
postoji samo jedna životna struja koju obilje- 
žava sloboda i neizvjesnost, neodređenost. 
Čitava stvarnost je jedna cjelina, i njezino di- 
jeljenje kako bi se pronašli stalni zakoni ne- 
maju u njoj nikakvog utemeljenja. No, inde- 
terminizam je svoj prostor našao u kvantnoj 


? Usp. Đuro GRAČANIN, Vjerodostojnost 
nadnaravno objavljene religije, 232.-239.; 
Đuro GRAČANIN, Naučni indeterminizam i 
mogućnost čuda, u: Bogoslovska smotra, 26 
(1938.) 2, 113.-145. 


% Prema Blondelu, objektivni kriteriji uzeti za- 
jedno nedostatni su jer se “ukinuće zakona? ne 
može spoznati sa sigurnošću budući da nema 
stabilnih zakona u prirodi, pa stoga ni ontoloških 
promjena ili izuzeća od zakona, jedino prividne 
promjene. (Usp. Emmanuel DORONZO, The 
Science of Sacred Theology for Teachers - Rev- 
elation (II. sv.), 38.-39.) 

fizici"! i kao takav doveo do napuštanja kla- 
sičnog determinizma u korist više fleksibil- 
nijeg poimanja prirode, u kojem se podjed- 
nako uvažavaju kauzalnost i otvara prostor 
za slobodno tumačenje izvankozmičkih utje- 
caja pri slučajevima kad za to postoje uvjeti. 


Pokušaji naravnog objašnjenja polaze od 
toga da nema svrhe činjenice potencijalno 
nadnaravnog značenja nijekati kao nemogu- 
će ili odbacivati kao nespoznatljive, nego im 
je potrebno dati naravno tumačenje. Tako je 
formulirano ukupno šest naturalističkih te- 
orija, od kojih se tri odnose na izvore, a tri 
na činjenice, koje govore o čudesima. S ob- 
zirom na izvore imamo najprije literarnu 
teoriju, koja uzima da su čudesa opisana u 
sv. Pismu uvjetovana literarnom vrstom i da 
o njihovoj povijesnoj i metafizičkoj zbilji ne 
možemo ništa znati. Lingvistička teorija uzi- 
ma da su pripovijesti posljedica gramatičkih 
pogrešaka pri prepisivanju ili krivog tuma- 
čenja, a simbolička oduzima pripovijestima 
povijesnu pozadinu nauštrb simboličke. Te- 
orije s obzirom na činjenice su tumačenja da 
se pri predmnijevanim čudesima radilo o re- 
ligioznoj sugestiji, psihoterapiji ili osobnom 
liječničkom umijeću. Tu je i još jedna vrsta 
tumačenja, da bi se radilo o magijskim po- 
javama, šarlatanizmu, mitovima, rezultatu 
idealizacije i sl. Ne ulazeći u detaljnije ana- 
lize, možemo samo konstatirati da se radi o 
filozofskim konstrukcijama i apriornim po- 


* Heisenbergove relacije neodređenosti, koje se 
nalaze u temeljima kvantne teorije, govore nam o 
načelnoj nemogućnosti istovremenog određenja 
položaja i brzine fizikalne čestice. Ta činjenica je 
u izravnoj suprotnosti s prvom i osnovnom pre- 
misom klasičnog determinizma, te se od istoga 
mora odustati. 

stavkama koje nemaju utemeljenja u realnim 
činjenicama - ni po sebi a ni u metodološ- 
kim postupcima koji su vodili do njihovog 
nastanka. U vezi teorije (in)determinizma, 
imamo slučaj** neosnovanog prijelaza na 
filozofsko područje, iz opažanja prirodnih 
znanosti koje same po sebi nemaju speku- 
lativnih kompetencija, ne razlikujući pritom 
jedno od drugog. Kod pokušaja naravnih 
tumačenja, očito je pak, da nema nikakvih 
relevantnih činjenica u prilog tvrdnji i da se 
radi o pukim konstrukcijama. 


Nadalje, autor se posebno osvrće na još jed- 
nu specifičnu protivnu teoriju, čiji je glavni 
zastupnik teolog Louis Monden, a predstav- 
lja određeni spoj između Rousselotove i sim- 
boličke teorije." Ovdje se odbacuje svrha us- 
poredbe izvanrednih događaja s prirodnim 
zakonima, jer zakona treba shvatiti ne kao 
prirodne događaje, nego samo kao naše od- 
nose s tim zbivanjima. Između znanstvenih 
podataka i transcendentnog uzroka postoji 
nepremostiv jaz i prijelaz iz jedne razine u 
drugu bio bi neopravdan. Zbog toga treba 
čudo shvaćati ne kao nešto što se oslanja na 
znanost, nego mu pridati samo smisao zna- 
ka. Na to se odgovara na način, da prirod- 
ni zakoni posve nesumnjivo postoje jer ih 
ustanovljuje znanost, te se njihova stvarnost 
primjenjuje i u drugim, ne strogo prirod- 
no - znanstvenim domenama, stoga nema 


? Kaoi kod suvremenog “znanstvenog ateizma? 
koji određene prirodno-znanstvene činjenice ili 
hipoteze interpretira izvlačeći iz njih filozofske 
i religiozne konsekvence bez obzira na domenu 
pojedinih znanosti. 


Usp. Đuro GRAČANIN, Vjerodostojnost nad- 
naravno objavljene religije, 251.-252.; 268.-271. 


razloga zašto ne bi bila relevantna i za me- 
tafiziku. Također, to bi podrazumijevalo ni 
da se nekim uopće razumskim spoznajama 
metafizika ne bi trebala koristiti, što očito 
vodi do apsurda i pokazuje proizvoljnost i 
neutemeljenost ovih postavki. Kao drugo, 
čudo kao osjetno zamjetljivu činjenicu ne 
smijemo rastavljati od njezine semeiološke 
vrijednosti, jer su oba elementa konstitutivni 
i nerazdvojni dijelovi koji spadaju u pojam 
čuda. Ekskluziviranjem čuda kao znaka ula- 
zi sena područje fideizma jer kao takav znak 
može imati spoznajnu ulogu samo za čovje- 
ka koji već ima vjeru, dok njegova apologet- 
ska snaga nestaje. U toj koncepciji znak se 
promatra kao produljenje naravi, te se javlja 
i problem uklanjanja razlike između naravi i 
nadnaravi, o čemu je već bilo riječi. 


Naposljetku, valjalo bi se osvrnuti i na neka 
suvremenija poimanja čudesa koja dovode 
do izvjesnih nerazumijevanja i kontroverzi 
u odnosu na neoskolastičku koncepciju. Ov- 
dje se osvrćemo najprije na nauk K. Rahnera 
o Isusovim čudesima i uskrsnuću, kako ga 
kritički obrađuje V. Merćep*. Prema Rah- 
nerovom viđenju, dokazna vrijednost koju 
nauk Crkve pridaje čudima trebala bi se 
odnositi samo na čudesa u cjelini uz glavnu 
vrijednost Isusova uskrsnuća. To je zato jer 
u evanđeljima čudesa dolaze samo “na rubu“ 
- ne upotrebljavaju se kao fundamentalno- 
teološki, apologetski dokaz, nego se donose 
samo kao osvjetljenje Isusovog života. Ona 
su prije svega i eminentno znak, dok njihovo 
povijesno - činjenično pitanje dolazi u drugi 
plan, i pojam čuda kao “momentalne sus- 


*“ Usp. Vladimir MERĆEP, Kuda ide katolička 
pokoncilska teologija, 74.-94. 

penzije prirodnog zakona“ smatra problema- 
tičnim. Taj “prekršaj prirodnih zakona' rijetko 
se može povijesno ustanoviti, svijet valja pro- 
matrati više evolutivno i prirodne zakona tre- 
ba shvaćati u određenom smislu momentima 
Božje milosti. Merćep u svojoj kritici konsta- 
tira da čudesa kod takvih nazora gube svoju 
dokaznu vrijednost kod razumskog opravda- 
nja vjere, jer se relativizira njihova individual- 
na i pojedinačna vrijednost i stvara vrlo nesi- 
guran prostor za dokazivanje. Na to možemo 
dodati, kako čudo ne bi trebalo određivati 
kao nešto što ide protiv prirodnih zakona, 
jer su oni sami hipotetički nužni, kako smo 
prije izložili, da relativiziranje objektivno - či- 
njenične vrijednosti čuda vodi u smjeru Mon- 
denove pogreške, te promatranje prirodnih 
zakona kao momenata Božje milosti ne isti- 
če dovoljno jasno razliku između naravnog i 
nadnaravnog reda. Nešto slično susrećemo i 
u Rahnerovom poimanju uskrsnuća, gdje se 
vremenski razmak između smrti i uskrsnuća 
prikazuje sporednim, isto kao i događaji uka- 
zanja i postuskrsnih iskustava, koji su ,,pla- 
stično i dramatično zaodijevanje prvotnog 
iskustva da Isus živi“. Također, pojam vjere 
učenika prikazuje se kao unutarnju moment 
samog uskrsnuća. Na to Merćep odgovara, 
da vjerodostojnost izvještaja u bitnome, nuž- 
no mora podrazumijevati vjerodostojnost 
u nebitnome, jer u protivnom bitni događaj 
dolazi u sumnju. Isto tako, i da treba razliko- 
vati činjenicu uskrsnuća i njezinu spoznaju s 
plodovima uskrsnuća (tj., vjerom), kako bi se 
sačuvao jasni pojam cijele stvarnosti. 

Zaključak 


Sustavno, duboko, iscrpno ali sažeto, jasno, 
logički neumoljivo i konkluzivno - tako bi- 
smo mogli na najkraći način okarakterizirati 
fundamentalno - teološko djelo Đure Grača- 
nina o objavi. To je stvarnost koja proizlazi iz 
činjenice da je prof. Gračanin vjerni nasljedo- 
vatelj teologije i metode sv. Tome Akvinskog, 
prvog i najvećeg crkvenog naučitelja, kojeg 
Crkva uzima kao sigurno mjerilo svog nauka. 
U tom smislu mogli bismo reći da ne dono- 
si ništa novo, ali u toj skromnosti upravo je i 
njegova veličina, kao i drugih nasljedovatelja 
sv. Tome. Ipak, ta vjernost nipošto nije bila ra- 
zlog da se ostane imunim na brojne suvreme- 
ne spoznaje, kako teološke, tako filozofske i 
prirodno - znanstvene. Naprotiv, pod oštrim 
kritičkim okom autor odvažno ulazi u nove 
izazove, pozorno promatrajući, i uvažavaju- 
ći sve pozitivne točke, ali i beskompromisno 
razlikujući elemente koji ne pripadaju nauku 
i duhu katoličke vjere. Tako dobivamo jedan 
organski razvoj skolastičke misli, koja pruža 
svjetionik vjeriiu novim prilikama, dajući pre- 
cizne i uvjerljive odgovore na nova pitanja*. 
Razlog i utemeljenje svim konstatacijama koje 
smo istaknuli u početku, jest duboko i primar- 
no racionalna ukorijenjenost neoskolastičke 
teologije koju razvija prof. Gračanin. To nam 
upravo čini mogućim da pratimo na precizan 
i jasan način sustavnu razradu cijelog pojma 
naravi i nadnaravi, objave, vjerodostojnosti, 
svih postupaka praktičnog dokazivanja. Sve 
to po neumoljivim logičkim principima koje 
je katolička teologija naslijedila iz najboljih fi- 
lozofskih dostignuća antike. Čini nam se da 


#5 Usp. David L. GREENSTOCK, Thomism and 
the New Theology, 593.-594. 

je upravo to ono što je potrebno današnjem 
čovjeku koji je još uvijek značajno obilježen 
nasljeđem materijalizma i pozitivizma. I uko- 
liko oni proizlaze iz egzistencijalističkog, sen- 
timentalističkog mentaliteta koji ne zahvaća u 
spekulativni red spoznaje, upravo ta duboko 
znanstvena metoda koja ističe svoje izvore, 
metode i principe, gura teologiju u isti rang s 
današnjom percepcijom pozitivnih znanosti i 
stvara barem utisak da ona apelira na vlastito 
racionalno i znanstveno utemeljenje. 


Uostalom, ne samo da neoskolastika koristi 
logički jasne i precizne pojmove, nego je i 
duboko analogijski utemeljena, tako da omo- 
gućava čovjeku bliske predodžbe sa svakod- 
nevno spoznajućom stvarnošću. Jasno razli- 
kovanje pojmova u stvarnosti koja nikako nije 
separirana nego ostaje jedinstvenom, jest ono 
što omogućava preciznost i konkretnost spo- 
znaje. Mnoge su se stvari u društvu i u samoj 
Crkvi promijenile od djela prof. Gračanina, 
javili su se još noviji izazovi, ali čini nam se 
da njegovo djelo, osim određenih nadopuna, 
ne traži sadržajne reformulacije. Ne vidimo 
pravih razloga da bi se isti principi i metode 
trebali mijenjati, i u tom smislu mogli bismo 
preformulirati ono što je Crkva tvrdila o čudi- 
ma, da su ,najprilagođeniji shvaćanju svakog 
vremena i (svih) ljudi, pa i ovog vremena“**. 
To napose vrijedi i za našu crkvenu stvarnost 
u kojoj se stječe dojam da bi djelo prof. Gra- 
čanina, koje se nesumnjivo može okarakteri- 
zirati kao jedan od najboljih fundamentalno 
- teoloških priručnika, trebalo dobiti puno 
veću pozornost od one aktualne. 


* Usp. Pio X., Sacrorum antistitum (DH 3539) 

